આમ તો આ અજાણ્યા ગામમાં કોઈ અજાણ્યાને કોઈના ઘરમાં પ્રવેશીને કોઈ થોડા ફોટા પાડવા દે. તેમાં પણ આ તો સાવ ગામડાના અણપઢ લોકો. આમ પણ આપણા ઘણા રૂઢિચુસ્ત ઘરોના વડીલો યુવાન બહુબેટીઓના ફોટાઓ પાડવા ન દે. આવા સંજોગોમાં અમારા ગળામાં ટિંગાતા કૅમેરા જોઈને કોઈ પણ માણસ ભડકે. રાજસ્થાનના લગભગ બધા ભાગોમાં વિદેશી સહેલાણીઓનો ધસારો ખૂબ રહે છે. તેમાં પણ ફ્રેંચ ટૂરિસ્ટો સૌથી વધુ આવે. જેસલમેરમાં ઘણા વિદેશી અને તેમાં પણ વિશેષ કરીને ફ્રેંચ સહેલાણીઓને મળવાનું થયેલું. આ બધા સહેલાણીઓ ઘણા ફોટાઓ પાડતા હોય છે. એટલે તેઓથી ત્રાસીને પણ અમારા જેવા ફોટોગ્રાફરો અણગમતા થઈ જતા હશું. ગામમાં પુરુષો નહીંવત્‍. કામે ગયા હશે. એટલે મોટા ભાગનાં ઘરોનાં બારીબારણાં બંધ. પણ અમારે તો એ ઘરોની અંદરનું સૌંદર્ય જોવું જ હતું. આ સમયે અમારા વાહનનો ચાલક કામે આવ્યો. એ આ પ્રદેશનો જ ને. એણે એક ઘરના વડીલ બહેનની સાથે વાત કરીને અમને તેમના ઘરમાં પ્રવેશ અપાવ્યો. એ ઘરની સજાવટથી અમે તો આભા જ બની ગયા.